Alliott Verdon Roe

Edwin Alliott Verdon Roe (1877–1958) var en engelsk pioner som pilot og flyfabrikant, og han grunnla i 1910 flyprodusenten Avro. Etter å ha eksperimentert med modellfly, gjorde han sine første prøveflyvninger med fly i fullstørrelse ved Brooklands, i nærheten av Weybridge i Surrey, og han ble den første engelskmann som fløy et helbritisk fly året etter med en tredekker på Walthamstow Marshes.

Liv og virke

Tidlig liv 
Roe ble født i området Patricroft, Eccles i Lancashire i 1877. Han var sønn av en lege, og forlot hjemmet da han var 14 år for å reise til Canada hvor han hadde fått tilbud om opplæring som landmåler. Da han kom til Britisk Columbia oppdaget han at en konjunkturnedgang i sølvmarkedet betydde at det var blitt mindre behov for landmålere. Han tilbrakte et år med ulike jobber før han reiste tilbake til England. Der fikk han lærlingplass ved jernbanen Lancashire & Yorkshire Railway (L&YR). Senere forsøkte han å komme seg inn i den britiske marinen for å studere maritim ingeniørvitenskap ved King's College London, men selv om hans tekniske og matematiske eksamenspapirer ble godkjent, ble han avvist på en del generelle emner. Etter å ha arbeidet ved skipsverft, fikk han jobb som femtetekniker på skipet SS «Jebba» til South African Royal Mail Company på sjøreisen til Vest-Afrika. Han fortsatte på andre skip og avsluttet sin tid i handelsflåten som tredjetekniker om bord på SS «Ichanga». Det var på disse sjøreisene at han ble interessert i muligheten til å bygge en flymaskin etter å ha sett på albatrossers flyvninger.

Flykarriere 

I 1906 søkte han på jobben som sekretær for Royal Aero Club. Selv om det var andre og bedre kvalifiserte kandidater, ble Charles Rolls under intervjuet så imponert over Roes entusiasme for fly og flyvning, at han fikk jobben. Men kort tid etter fikk han tilbud på jobb som teknisk tegner av G.L.O. Davidson, som hadde tenkt ut et fly med kontraroterende propell og hadde sikret seg finansiell støtte fra William Armstrong fra fabrikanten Armstrong-Whitworth. Flyet ble bygd i Denver i USA. Etter uenighet om flyets utforming og problemer med sin lønn, valgte Roe, som var blitt sendt tilbake til Storbritannia for patentere designet, å trekke seg.

Han begynte deretter å bygge en rekke med modellfly og vant en premie fra avisen Daily Mail på 75 pund for et av sine utforminger i 1907. Med prispengene og ved å benytte seg av stallen til sin brors hus i West Hill, Putney, begynte han å bygge et fly i full størrelse, Roe I Todekker, basert på hans prisdesign. Han prøvde den ut ved Brooklands i 1907–1908, og hadde sin første vellykte flytur den 8. juni 1908. Etter å ha møtt problemer med ledelsen av Brooklands, flyttet han sine prøveflyvninger til Walthamstow Marshes i Waltham Forest, nord i London. Han leide plass under en jernbanehvelving ved den vestlige delen av viadukten. Til tross for mange tilbakeslag fortsatte Roe med sine eksperimenter og det er nå en blå plakett som minnes hans første vellykte flytur i juni 1909 på dette stedet. Hans fly ved denne anledningen, Avroplane, var en tredekker, og den er bevart i Vitenskapsmuseet i London. I tillegg er det en funksjonell etterligning av flyet som ble avduket den 7. juni 2008 ved Brooklands bil- og flymuseum i Surrey.

Sammen med sin bror Humphrey grunnla Alliott selskapet A.V. Roe Aircraft Co. den 1. januar 1910 ved Brownsfield Mill, Great Ancoats Street, en forstad til Manchester. Hans mest populære flymodell, 504, solgte mer enn 8 300 enheter, hovedsakelig til Royal Flying Corps (forløperen til Royal Air Force), og senere til Royal Air Force. Disse ble brukt som treningsfly. I 1928 solgte han sine aksjer og kjøpte selskapet S.E. Saunders Co., og opprettet et nytt selskap, Saunders-Roe.

Etter krigen hadde han mindre suksess, hans forsøk på å utvide sine forretninger fikk ingen stor suksess.

Personlige og politiske liv 

Roe ble adlet i 1929 og kunne dermed sette Sir foran sitt navn. I 1933 forandret han sitt navn til Verdon-Roe ved å sette bindestrek mellom sine to etternavn for å ære sin mor.

Han var medlem av British Union of Fascists, kjent som svartskjortene, et britisk fascistparti som ble opprettet i 1932. I løpet av 1930-tallet var han en tilhenger av fascistlederen Oswald Mosley.

Han var også en stor tilhenger av valutareform og mente at det var galt at bankene skulle være i stand til skape penger ved «bokførsel» og således skape renter ved å låne dem ut. I dette henseende delte den samme entusiasme for reformen som den amerikanske poeten Ezra Pound, som også skrev for Oswald Mosleys aviser.

I løpet av den andre verdenskrig ble to av hans sønner drept i kamp mens de tjenestegjorde i det britiske flyvåpenet. Skvadronleder Eric Alliott Verdon-Roe, 26 år, i 1941 og skvadronleder Lighton Verdon-Roe, 22 år, i 1943.

Mellom 1928 og 1940 bodde i Hamble House, Hamble-le-Rice, i Hampshire. Han giftet seg med Mildred Elizabeth (død 1965) i 1910, datter av Samuel Kirk av Derby. Han fikk fire sønner, inkluderte de to nevnte, og fem døtre. Han døde den 4. januar 1958 ved St Mary's Hospital i Portsmouth. Roe ble gravlagt i kirkegården til sognekirken St Andrew i Hamble, og det er en minneplakett til ham og hans sønner på innsiden av kirken.

Den 28. oktober 2011 ble en grønn plakett avduket av byrådet i Wandsworth, og medlemmer av familien Verdon-Roe på stedet for Roes første verksted på West Hill, Putney.

Verdon-Roe ble bestefar til den profesjonelle racerføreren Bobby Verdon-Roe (født 1965).

Referanser

Litteratur 
 Holmes, Harry (1996): The Archives Photographs Series – AVRO, Chalford, 
 Holmes, Harry (2004): Avro: The History of an Aircraft Company, Marlborough: Crowood, ISBN 1-86126-651-0
 Jarrett, Philip (2007): Trials, Troubles and Triplanes – Alliott Verdon-Roe’s Fight To Fly, Ringshall, Suffolk: Ad Hoc, ISBN 978-0-946958-65-8
 Jackson A.J. (1990): Avro Aircraft since 1908, London: Putnam, ISBN 0-85177-834-8
 Ludovici, L.J. (1956): The Challenging Sky: The Life of Sir Alliott Verdon-Roe, London: Herbert Jenkins
 Tapper, Oliver (1980): Roots In The Sky - A History of British Aerospace Aircraft, ISBN 061700323 8
 Penrose, Harald (1967): British Aviation: the Pioneer Years, London: Putnam

Eksterne lenker 

 Biografi
 Familien Verdon-Roes nettsted 
 «The model plane that launched Britain's aircraft industry», Daily Mail

Britiske forretningsfolk
Luftfartspionerer
Personer fra distriktet Salford